《游山诗次杨吉士韵送路从龙》
明代·刘存业

六鳌钓罢虹霓竿，玉笙乘风吹紫鸾。微吟呜呜倚清寒，赤松山深轻相韩。

我有虚室炼就丹，与君握手倾肺肝。不须清露出铜盘，一胸盈盈冰玉团。

拂拭莫耶醉中看，殷勤赠以青琅玕。天地云霞制衣冠，直登蓬瀛履屼巑。

回首日月空跳丸，蜀道非难人自难。

作者简介：刘存业（一四六〇 — 一五〇六年），字可大，号简庵。东莞人。明孝宗弘治三年（一四九〇年）进士一甲第二，授翰林编修，选充经筵官。六年，疏归养母。十年，以母命赴朝。越年，复乞归。武宗即位，赴京仍任经筵官，纂修《孝宗实录》。正德元年五月，卒于官，年四十七。有《简庵稿》。明崇祯《东莞县志》卷五、清道光《广东通志》卷二七六有传。